**ELŐTERJESZTÉS**

**Szombathely Megyei Jogú Város Közgyűlésének 2023. október 26-i ülésére**

**Javaslat házi gyermekorvosi praxissal kapcsolatos döntés meghozatalára**

A Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 4. pontja, illetve az egészségügyi alapellátásról szóló 2015. évi CXXIII. törvény 5. § (1) bekezdése alapján önkormányzatunk kötelező feladata gondoskodni az egészségügyi alapellátásról. Szombathely Megyei Jogú Város közigazgatási területén a háziorvosok és a fogorvosok feladat-ellátási szerződés alapján látják el tevékenységüket.

A Szombathely, Deák Ferenc u. 3. szám alatt működő – 2022. december 1. napjától betöltetlen – 10. számú házi gyermekorvosi körzetre 2023. október 6. napján pályázatot nyújtott be **Dr. Gecse-Kálózi Patrícia** csecsemő-és gyermekgyógyászat szakorvos.

Dr. Gecse-Kálózi Patrícia 2023. október 31. napjáig Sárváron házi gyermekorvosként praktizál. A szombathelyi 10. számú házi gyermekorvosi körzetet vállalkozói formában kívánja működtetni **2024. január 1. napjától**.

Az önálló orvosi tevékenységről szóló 2000. évi II. törvény 2/A. § (2) bekezdése szerint, ha az önkormányzat a praxisjogot megszerezni kívánó orvossal feladat-ellátási szerződést kíván kötni, úgy a praxisjog engedélyezésére jogosult egészségügyi államigazgatási szerv véleményének kikérését követően erről a felek előszerződést kötnek.

Az egészségügyben működő szakmai kamarákról szóló 2006. évi XCVII. törvény 2/A. § (1) bekezdés alapján a Magyar Orvosi Kamara – tagjai tekintetében - véleményezési jogot gyakorol a szakmai alkalmasság kérdésében a háziorvosok, házi gyermekorvosok, fogorvosok e munkakörben, munkavégzésre irányuló jogviszony keretében történő foglalkoztatása tekintetében.

A fenti rendelkezések értelmében Dr. Gecse-Kálózi Patrícia pályázata véleményezésre megküldésre került az Országos Kórházi Főigazgatóság, valamint a Magyar Orvosi Kamara Vas Megyei Területi Szervezete részére.

Az önálló orvosi tevékenységről szóló 2000. évi II. törvény 2/A. § (1) - (2) bekezdései értelmében, az adott praxisjoggal érintett települési önkormányzat, a praxisjogot megszerezni kívánó orvossal előszerződést, majd a praxisjog megszerzését követően feladat-ellátási szerződést köt. Az előszerződés szövegét Szombathely Megyei Jogú Város Közgyűlése a 164/2015. (IV.16.) Kgy. sz. határozatában, a feladat-ellátási szerződés szövegét a 476/2012. (XI.29.) Kgy. sz. határozatában hagyta jóvá.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2023. október „ ”**

**/: Dr. Nemény András :/**

**HATÁROZATI JAVASLAT**

**…./2023. (X.26.) Kgy. számú határozat**

1. Szombathely Megyei Jogú Város Közgyűlése egyetért azzal, hogy a Szombathely, Deák Ferenc u. 3. szám alatti 10. számú házi gyermekorvosi körzetben a házi gyermekorvosi feladatokat – az Országos Kórházi Főigazgatóság és a Magyar Orvosi Kamara támogató véleménye esetén - **Dr. Gecse-Kálózi Patrícia** lássa el **2024. január 1.** napjától.
2. A Közgyűlés felhatalmazza a polgármestert, valamint a Szombathelyi Egészségügyi és Kulturális Intézmények Gazdasági Ellátó Szervezetének igazgatóját a Dr. Gecse-Kálózi Patríciával kötendő előszerződés és a praxisjog megszerzését követően a feladat-ellátási szerződés aláírására.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** azonnal /az 1. pont vonatkozásában/

2023. december 31. /a 2. pont vonatkozásában/